2 Samuele 19 | Beibele Inthaneteng | Phetolelo ya Lefase le Lefsa
2 Samuele 19:1-43
19 Ka morago Joaba a begelwa gore: “Tseba gore kgoši e a lla, e llela Abesalomo.”+
2 Phološo ya letšatšing leo ya fetoga nako ya go lla ya batho ka moka, ka gobane letšatšing leo batho ba kwele ge go thwe: “Kgoši e kwele bohloko ka baka la morwa wa yona.”
3 Letšatšing leo batho ba tsena motseng+ ka setu go etša ge batho ba ngwega ntweng ka ge ba ikwa ba gobošitšwe ka gobane ba tšhabile ntweng.
4 Kgoši ya khupetša sefahlego sa yona gomme ya goeletša ka go hlaboša lentšu ya re: “Morwa wa ka Abesalomo! Abesalomo morwa wa ka, morwa wa ka Abesalomo!”+
5 Mafelelong Joaba a tla ntlong ya kgoši a re go yona: “Lehono o hlabišitše bahlanka ba gago ka moka dihlong, bao lehono ba phološitšego moya wa gago+ le moya wa barwa+ le barwedi+ ba gago le moya wa basadi+ ba gago gotee le wa basadi ba gago ba direthe,+
6 ka go rata bao ba go hloilego le ka go hloya bao ba go ratago; ka gobane lehono o bontšhitše gore balaodi le bahlanka ga se selo go wena ka ge lehono ke tseba gabotse gore ge nkabe Abesalomo a be a phela gomme rena ba bangwe ka moka re hwile, gona seo se be se tla ba se lokile mahlong a gago.
7 Bjale ema, o tšwe o yo kgothatša bahlanka ba gago,+ ka gobane ke ena ka Jehofa gore ge e ba o sa tšwe, ga go motho yo a tlago go dula le wena bošegong bjo;+ seo e tla ba se sebe kudu go wena go feta bošula ka moka bjo bo go wetšego go tloga bofseng bja gago go fihla bjale.”
8 Ke moka kgoši ya ema ya yo dula kgorong,+ batho ka moka ba tsebišwa gore: “Kgoši šele e dutše kgorong.” Batho ka moka ba tla pele ga kgoši.
Baisiraele bao ba bego ba thekga Abesalomo bona ba tšhabela magaeng a bona.+
9 Batho ka moka melokong ka moka ya Isiraele ba ngangišana ba re: “Ke kgoši yeo e re hlakodišitšego seatleng sa manaba a rena,+ le gona ke yona e re hlakodišitšego seatleng sa Bafilisita; e tšhabile nageng ka baka la Abesalomo.+
10 Ge e le Abesalomo yo re mo tloditšego+ gore a re buše o hwile ntweng.+ Bjale ke ka baka la’ng le sa gate mogato gore le buše kgoši?”+
11 Kgoši Dafida a romela lentšu go moperisita Tsadoko+ le moperisita Abiathara,+ a re: “Bolelang le banna ba bagolo ba Juda+ le re: ‘Ke ka baka la’ng le bile ba mafelelo ba go bušetša kgoši ntlong ya yona, mola lentšu la Isiraele ka moka le tlile go kgoši ntlong ya yona?
12 Le bana bešo; le madi* a tee le nna.+ Bjale ke ka baka la’ng le ka ba ba mafelelo ba go buša kgoši?’
13 Le botše Amasa le re:+ ‘Na ga o madi a tee le nna? Anke Modimo a ntire ka mo a ratago a be a oketše go seo+ ge e ba o ka se be molaodi wa madira a ka ka mehla legatong la Joaba.’”+
14 Seo Dafida a se boletšego se ile sa tutuetša banna ka moka ba Juda gore e be batee,+ mo ba ilego ba romela lentšu go kgoši ba re: “Boa, wena le bahlanka ba gago ka moka.”
15 Kgoši ya boa ya ba ya fihla Nokeng ya Jorodane. Bajuda ba tla Giligala+ gore ba gahlanetše kgoši le go e tshediša Noka ya Jorodane.
16 Shimei+ morwa wa Gera+ wa Benjamini yo a tšwago Bahurimi+ a akgofa a theoga le banna ba Juda gore a yo gahlanetša Kgoši Dafida.
17 Shimei o be a na le banna ba sekete (1 000) bao ba tšwago Benjamini. (Tsiba+ mohlokomedi wa ntlo ya Saulo le barwa ba gagwe ba lesomehlano+ le bahlanka ba gagwe ba masomepedi le bona ba be ba na le yena, ba fihla Nokeng ya Jorodane pele kgoši e ka fihla.
18 Tsiba a tshela letšibogo+ e le gore a tshediše ba lapa la kgoši le gore a dire seo se lokilego mahlong a kgoši.) Ge kgoši e sa re e tshela Noka ya Jorodane, Shimei morwa wa Gera a wela fase pele ga yona.+
19 Shimei a re go kgoši: “O se ke wa mpona molato mong wa ka le gona o se ke wa gopola phošo yeo mohlanka wa gago a e dirilego+ letšatšing leo kgoši mong wa ka a tšwilego Jerusalema ka lona, gore kgoši e se ke ya iša seo pelong.+
20 Ka gobane nna mohlanka wa gago ke a tseba gore ke go diretše sebe; bjale šefa lehono ke wa pele go ba ntlo ya Josefa+ ka moka wa go theoga go tlo gahlanetša kgoši mong wa ka.”
21 Abishai+ morwa wa Tseruya+ a re: “Na Shimei ga se a swanelwa ke go bolawa ka baka la seo, ka ge a rogakile motlotšwa wa Jehofa?”+
22 Eupša Dafida a re: “Ke na le taba mang le lena+ barwa ba Tseruya mo lehono le bilego le ganetšana le nna?+ Na lehono go tla bolawa motho mo Isiraele?+ Na le ra gore ga ke tsebe gore lehono ke kgoši ya Isiraele?”
23 Kgoši ya re go Shimei: “O ka se hwe.” Ka go re’alo kgoši ya mo enela.+
24 Mefiboshethe+ setlogolo sa Saulo a theoga a tlo gahlanetša kgoši; o be a se a ka a hlapa dinao+ le go kota ditedu tša gagwe+ le go hlatswa diaparo tša gagwe go tloga letšatšing leo kgoši e tlogilego ka lona go fihla letšatšing la ge e boa ka khutšo.
25 Ya re ge a etla Jerusalema gore a tlo gahlanetša kgoši, kgoši ya re go yena: “Mefiboshethe, ke ka baka la’ng o se wa sepela le nna?”
26 Mefiboshethe a re: “Kgoši mong wa ka, mohlanka wa ka+ o nthadiile. Nna mohlanka wa gago ka re: ‘E re ke rweše pokolo ya tshadi sala ke namele ke sepele le kgoši,’ ka gobane mohlanka wa gago ke segole.+
27 Bjale mohlanka wa ka o nthomeleditše+ go wena kgoši mong wa ka. Eupša wena kgoši mong wa ka o etša morongwa+ wa Modimo wa therešo, bjale dira seo o bonago se lokile mahlong a gago.
28 Ka gobane ba lapa la tate ka moka nkabe ba ahloletšwe lehu ke kgoši mong wa ka, eupša o beile nna mohlanka wa gago gare ga bao ba jago le wena tafoleng ya gago.+ Bjale ke sa na le’ng seo nka ipolelago ka sona+ ke lokile le seo nka llago ka sona go kgoši go feta mo?”
29 Lega go le bjalo, kgoši ya re go yena: “Ke ka baka la’ng o duletše go bolela ditaba tše tša gago? Ke re wena le Tsiba le swanetše go arolelana tšhemo.”+
30 Mefiboshethe a re go kgoši: “E re a e tšee ka moka+ ka gobane kgoši mong wa ka o tlile ntlong ya gagwe ka khutšo.”
31 Barasilai+ wa Mogileada o ile a theoga a etšwa Rogelima gore a tle a fetele Nokeng ya Jorodane le kgoši e le gore a e felegetše nokeng yeo.
32 Barasilai o be a tšofetše kudu, a na le nywaga e masomeseswai;+ o be a nea kgoši dijo ge a be a sa dula Mahanaime+ ka ge a be a humile kudu.+
33 Kgoši ya re go Barasilai: “Tshelela le nna ka mošola gomme o tla ja le nna kua Jerusalema.”+
34 Barasilai a re go kgoši: “Ke sa tlo phela nywaga e mekae mo nka rotogelago le kgoši kua Jerusalema?
35 Lehono ke na le nywaga e masomeseswai.+ Na nka hlwa ke sa kgona go tseba seo se lokilego le se sebe goba na mohlanka wa gago a ka hlwa a sa kwa tatso ya seo a se jelego le seo a se nwelego+ goba na nka hlwa ke sa kgona go theetša+ lentšu la diopedi tša basadi goba tša banna?+ Ke ka baka la’ng o nyaka gore mohlanka wa gago e be morwalo+ go wena kgoši mong wa ka?
36 Mohlanka wa gago ga se a dira selo se segolo gakaalo ka go felegetša kgoši Nokeng ya Jorodane, bjale ke ka baka la’ng kgoši e swanetše go mputsa ka tsela ye?+
37 Hle e re nna mohlanka wa gago ke boele morago, ke yo hwela+ motseng wa gešo kgauswi le lebitla la tate le la mma.+ Eupša mohlanka wa gago Kimehama+ šo, e re a tshelele ka mošola le kgoši mong wa ka; o mo dire seo o bonago se lokile mahlong a gago.”
38 Kgoši ya re: “Kimehama o tla tshelela le nna ka mošola gomme ke tla mo dira seo ke bonago se lokile mahlong a gago; tšohle tšeo o ka ratago gore ke di dire ke tla go direla tšona.”
39 Batho ka moka ba tshela Noka ya Jorodane, kgoši le yona ya tshela; kgoši ya atla+ Barasilai ya ba ya mo šegofatša,+ ka morago Barasilai a boela mo a dulago.
40 Ge kgoši e tshelela ka mošola go ya Giligala,+ Kimehama a tshela le yona le batho ka moka ba Juda gotee le seripa sa batho ba Isiraele, e le gore ba tshediše kgoši.
41 Batho ka moka ba Isiraele ba tla go kgoši ba re: “Ke ka baka la’ng+ bana babo rena, batho ba Juda, ba ile ba go ngwegiša e le gore ba tshediše kgoši le ba lapa la yona le banna ka moka ba Dafida Noka ya Jorodane?”+
42 Ke moka batho ka moka ba Juda ba re go batho ba Isiraele: “Ke ka gobane re tswalana kudu le kgoši;+ bjale ke ka baka la’ng se se le galefiša? Na re ile ra ja dijo tša kgoši, goba na o re file mpho?”
43 Batho ba Isiraele ba re go batho ba Juda: “Re na le dikarolo tše lesome mmušong.+ Ka gona, go Dafida re na le tshwanelo ya go feta ya lena. Bjale ke ka baka la’ng le re nyaditše, le gona na ga se rena ba pele+ bao re swanetšego go bušetša kgoši morago?” Eupša lentšu la batho ba Juda le be le le matla kudu go feta la batho ba Isiraele.